Juhani Järvinen

**Jouko Juhani Järvinen** (9. toukokuuta 1935 Tuulos – 31. toukokuuta 1984 Helsinki) oli suomalainen pikaluistelija ja toistaiseksi viimeisin suomalainen yleisluistelun maailmanmestari.

Juhani Järvinen voitti pikaluistelun poikien Suomen mestaruuden 1951–1953 ja nousi kansainväliseen tietoisuuteen 18-vuotiaana Davosin EM-kisoissa 1954, joissa hän sijoittui yhteispisteissä viidenneksi. Hänen matkakohtaiset sijoituksensa olivat kahdeksas (500 metriä), seitsemäs (5&nbsp;000 metriä), viides (1&nbsp;500 metriä) ja seitsemäs (10&nbsp;000 metriä).

Cortina d'Ampezzon olympialaisissa 1956 Järvinen sijoittui 1&nbsp;500 metrillä neljänneksi Toivo Salosen viedessä pronssia 0,3 sekuntia Järvistä nopeampana. Tuo sijoitus jäi Järvisen olympiauran parhaaksi, sillä Squaw Valleyssa 1960 Järvinen oli 1&nbsp;500 metrillä viides ja Innsbruckissa 1964 kahdeksas, eikä hän muilla matkoilla menestynyt yhtä hyvin.

Järvisen uran paras vuosi oli 1959. Oslon MM-kisoissa Järvinen voitti kultamitalin sijoituttuaan osamatkoilla kuudenneksi 500 metrillä (ajalla 43,4), kolmanneksi 5&nbsp;000 metrillä (8.13,6), toiseksi 1&nbsp;500 metrillä (2.16,2) ja seitsemänneksi 10&nbsp;000 metrillä (17.19,9). Toivo Salonen varmisti Suomen kaksoisvoiton. Göteborgin EM-kisoissa Järvinen sai hopeaa Norjan Knut Johannesenin jälkeen. Matkavoiton hän sai 1&nbsp;500 metrillä (2.15,5). Squaw Valleyn olympialaisten esikisoissa Järvinen luisteli 1. maaliskuuta 1&nbsp;500 metrin maailmanennätyksen 2.06,3, joka pysyi voimassa lähes seitsemän vuotta, kunnes Hollannin Ard Schenk alitti sen.

Järvinen osallistui sekä MM- että EM-kisoihin kahdeksan kertaa. Olympiamitalisti Toivo Saloselle hän hävisi arvokisojen yhteispisteissä vain kerran mutta SM-kisoissa Järvinen jäi seitsemän kertaa hopealle ja viidesti hänen edellään mestarina oli Salonen. Järvinen valittiin vuoden urheilijaksi 1959. Järvinen valittiin voittajaksi Viikkosanomien Vuoden 1959 suosituin suomalainen -kilpailussa.

Ratapyöräilijänä Juhani Järvinen saavutti TUL:n mestaruuden 4&nbsp;000 metrin joukkuetakaa-ajossa 1957 ja pronssia tandemajossa 1958. Hän toimi TUL:n luisteluvalmentajana 1964–1968, Helsingin Työväen Luistelijain puheenjohtajana 1972–1984 ja Suomen Olympiakomitean hallituksen jäsenenä 1977–1984. Hänen leskensä Anja Järvinen on toiminut Suomen Olympiakomitean hallituksen jäsenenä ja Suomen Olympia-Akatemian puheenjohtajana. Heidän poikansa Timo Järvinen on pikaluistelun olympiaedustaja ja pikaluisteluvalmentaja.

## Saavutuksia

* Olympiakisoissa neljäs 1&nbsp;500 metrillä, yhdeksäs 500 metrillä, 12:s 10&nbsp;000 metrillä ja 20:s 5&nbsp;000 metrillä Cortina d'Ampezzossa 1956
* Olympiakisoissa viides 1&nbsp;500 metrillä, kahdeksas 10&nbsp;000 metrillä, 15:s 5&nbsp;000 metrillä ja 16:s 500 metrillä Squaw Valleyssa 1960
* Olympiakisoissa kahdeksas 1&nbsp;500 metrillä, 19:s 500 metrillä ja 20:s 10&nbsp;000 metrillä Innsbruckissa 1964
* MM-kultaa 1959,
* MM-kisoissa kahdeksas 1958, yhdeksäs 1964, 11:s 1957, ei päässyt päätösmatkalle 1955, 1956, 1960 ja 1963,
* EM-hopeaa 1959
* EM-kisoissa viides 1954, kuudes 1956, kymmenes 1958, 12:s 1957, ei päässyt päätösmatkalle 1960, 1963 ja 1964,
* SM-kultaa 1&nbsp;500 metrillä 1956–1960 ja 5&nbsp;000 metrillä 1954
* SM-hopeaa yhteispisteissä 1954, 1956–1960 ja 1964
* ME-aika 2.06,3 1&nbsp;500 metrillä (1.3.1959 Squaw Valleyssa)

## Ennätyksiä

* 500 metriä 41,2
* 1&nbsp;000 metriä 1.28,5
* 1&nbsp;500 metriä 2.06,3
* 3&nbsp;000 metriä 4.45,6
* 5&nbsp;000 metriä 8.04,4
* 10&nbsp;000 metriä 16.35,4

## Lähteet

* 
* 
* 
* 
* 

### Viitteet

## Aiheesta muualla
*